Document ID: 32001R1384

Κανονισμός (ΕΚ) αριθ. 1384/2001 της Επιτροπής
της 6ης Ιουλίου 2001
για την τροποποίηση του κανονισμού (ΕΟΚ) αριθ. 3846/87 που καθορίζει την ονοματολογία των γεωργικών προϊόντων για τις επιστροφές κατά την εξαγωγή
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2759/75 του Συμβουλίου, της 29ης Οκτωβρίου 1975, περί κοινής οργανώσεως της αγοράς στον τομέα του χοιρείου κρέατος(1), όπως τροποποιήθηκε τελευταία από τον κανονισμό (ΕΚ) αριθ. 1365/2000(2), και ιδίως το άρθρο 13 παράγραφος 12,
Εκτιμώντας τα ακόλουθα:
(1) Ο κανονισμός (ΕΟΚ) αριθ. 3846/87 της Επιτροπής, της 17ης Δεκεμβρίου 1987, που καθορίζει την ονοματολογία των γεωργικών προϊόντων για τις επιστροφές κατά την εξαγωγή(3), όπως τροποποιήθηκε τελευταία από τον κανονισμό (ΕΚ) αριθ. 2849/2000(4), έχει καθορίσει με βάση τη συνδυασμένη ονοματολογία, μία ονοματολογία των γεωργικών προϊόντων για τις επιστροφές κατά την εξαγωγή.
(2) Ο κανονισμός (ΕΚ) αριθ. 1230/2001 της Επιτροπής, της 21ης Ιουνίου 2001, που τροποποιεί το παράρτημα Ι του κανονισμού (ΕΟΚ) αριθ. 2658/87 του Συμβουλίου, σχετικά με τη δασμολογική στατιστική ονοματολογία και το κοινό δασμολόγιο(5), έχει τροποποιήσει τις συμπληρωματικές σημειώσεις 2.Α.α), 2.Α.γ) και 2.Γ του κεφαλαίου 2 της συνδυασμένης ονοματολογίας για να διασφαλίσει ομοιόμορφη εφαρμογή αυτού για την ταξινόμηση που αφορά τα "κάτω μάγουλα" και τους λαιμούς "μέρος ωμοπλάτης".
(3) Μετά από τις τροποποιήσεις αυτές, πρέπει να γίνουν ορισμένες διευκρινίσεις στον κατάλογο των προϊόντων που είναι επιλέξιμα στις επιστροφές κατά την εξαγωγή, κυρίως όσον αφορά τα σφάγια και τα μισά σφάγια, τις ωμοπλάτες, τα μπροστινά μέρη καθώς και τα "κάτω μάγουλα" και τους λαιμούς "μέρος ωμοπλάτης" που εμφανίζονται μόνα τους, επιτρέποντας με τον τρόπο αυτό ομοιόμορφη εφαρμογή της ονοματολογίας εξαγωγής σε όλα τα κράτη μέλη.
(4) Δεδομένου ότι υπάρχει επί του παρόντος, όσον αφορά την επιλεξιμότητα των προϊόντων, μεγάλος αριθμός εκκρεμούντων φακέλων, πρέπει να εφαρμοσθούν ορισμένες από τις διευκρινίσεις αυτές στους φακέλους αυτούς.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης χοιρείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο τομέας 6 του παραρτήματος Ι του κανονισμού (ΕΟΚ) αριθ. 3846/87 αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 30 Ιουλίου 2001. Ωστόσο, οι διατάξεις που προβλέπονται στις υποσημειώσεις 12, 13 και 14 του παραρτήματος εφαρμόζονται στις εργασίες για τις οποίες δεν έχει ληφθεί ακόμη η τελική απόφαση πληρωμής ή αποδέσμευσης της εγγύησης ή για τις οποίες οι συνέχειες που θα δοθούν στους ελέγχους που διενεργήθηκαν εκ των υστέρων δεν έχουν ακόμη οριστικά θεσπισθεί κατά τη στιγμή ενάρξεως ισχύος του παρόντος κανονισμού.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Ιουλίου 2001.

Labels: 3
17
6